ముఖేష్‌ సంపద 2.50 లక్షల కోట్లు
- బ్లూమ్‌బర్గ్‌ సంపన్నుల సూచీలో 19వ స్థానానికి..
- ఆసియాలోనే మూడో అత్యంత ధనిక వ్యక్తిగా ఘనత
- వందలోపు అపర కుబేరుల్లో నలుగురు భారతీయులు
న్యూఢిల్లీ: రిలయన్స్‌ అధినేత ముఖేష్‌ అంబానీ మరోసారి 'బ్లూమ్‌బర్గ్‌ బిలినియర్స్‌ ఇండెక్స్‌' (బీబీఐ)లో సత్తా చాటాడు. బ్లూమ్‌బర్గ్‌ బిలీనియర్స్‌ టాప్‌ 100 ఇండెక్స్‌లో అంబానీ 19వ స్థానంలో నిలిచారు. మొత్తం 38.3 బిలియన్‌ డాలర్లు (రూ.2,49,160 కోట్లకు పైగా) సంపదతో ముఖేష్‌ అంబానీ ఈ స్థానంలో నిలిచారని బీబీఐ వివరించింది. ఇక బ్లూమ్‌బర్గ్‌ బిలియనీర్స్‌ టాప్‌ 100 జాబితాలో అంబానీతో పాటు మరో నలుగురు భారతీయులకు స్థానం దక్కింది. లక్ష్మీ మిట్టల్‌(51వ స్థానం), పల్లోంజీ మిస్త్రీ (61వ స్థానం), విప్రో చైర్మెన్‌ అజీమ్‌ ప్రేమ్‌జీ (66వ స్థానం), హెచ్‌సీఎల్‌ ఛైర్మన్‌ శివ్‌ నాడార్‌ (85వ స్థానం)లు 100 బిలియనీర్ల జాబితాలో ఉన్నారు. తాజాగా విడుదల చేసిన బ్లూమ్‌బర్గ్‌ బిలియనీర్స్‌ టాప్‌ 500 జాబితాలో మొత్తం 24 మంది భారతీయులకు చోటు దక్కింది. దీనికి తోడు ఆసియాలోనే మూడో అత్యంత ధనిక వ్యక్తిగా కూడా ముఖేష్‌ అంబానీ తన ప్రత్యేకతను చాటారు. కాగా, ఈ కుబేరుల జాబితాలో అమెజాన్‌ సీఈవో జెఫ్‌ బిజోస్‌ అగ్రస్థానంలో నిలిచారు. ఆయన సంపద ఈ ఏడాది 21.8బిలియన్‌ డాలర్లు పెరిగింది. రెండో స్థానంలో మైక్రోసాఫ్ట్‌ వ్యవస్థాపకుడు బిల్‌గేట్స్‌ ఉన్నారు. ఆయన సంపద ఈ ఏడాది 1.36 బిలియన్‌ డాలర్లు తగ్గింది. అమెరికన్లను మినహాయిస్తే, కేవలం ఇద్దరు యూరోపియన్లు మాత్రమే ఈ ఇండెక్స్‌లో చోటు దక్కించుకున్నారు. ఆసియా నుంచి 47.2బిలియన్‌ డాలర్ల సంపదతో ఇక అలీబాబా సహ వ్యవస్థాపకుడు జాక్‌ జాబితాలో 13వ స్థానంలో ఉన్నారు. జాక్‌ మా, టెన్సెంట్‌ కో-ఫౌండర్‌, సీఈవో పోనీ మా లు ఈ జాబితాలో చోటు దక్కించుకోవడం విశేషం.
మీ స్నేహితులకు రికమెండ్ చెయ్యండి